ߕߎߙߊߡߊ߲߫ ߕߙߊߥߟߋ߫

ߕߎߙߊߡߊ߲߫ ߕߙߊߥߟߋ߫ ߕߘߍ߬ ߦߋ߫ ߡߊ߲߬ߘߋ߲߫ ߗߍ߬ ߝߊߘߌ߲ ߘߏ߫ ߟߋ߬ ߘߌ߫ ߡߍ߲ ߕߘߍ߬ ߘߊ߫ ߜߏ߬ߙߏ߲߬ߜߊ߬ߙߊ߲߬ ߛߌߦߊߡߊ߲߫ ߠߎ߫ ߘߐ߫ ߛߏ߲߬ߖߘߊ߬ ߕߟߋ ߢߝߍߟߊ ߣߴߊ߬ ߕߋ߬ߟߋ ߖߍ߬ߘߍ ߘߐ߫߸ ߡߍ߲ ߠߎ߬ ߕߴߛߋ߫ ߞߐߢߌ߬ߣߊ߬ ߟߊ߫ ߡߊ߲߬ߘߋ߲߫ ߘߐ߬ߝߐ ߘߐ߫. ߕߎߙߊߡߊ߲߫ ߛߐ߬ߘߐ߲߬ ߘߊ߫ ߝߊ߯ߘߐߞߍ߫ ߁߂߲ ߕߐ߬ߣߍ߲ ߠߋ߬ ߟߊ߫ ߡߊ߲߬ߘߋ߲߬ ߕߙߊߥߟߋ߫ ߛߏ ߘߏ߫ ߟߊ߫ ߞߏ߫ ߞߋ߬ߟߊ߫߸ ߡߍ߲ ߦߋ߫ ߖߌ߬ߣߍ߬ ߓߐߕߏ߲ ߡߊߜߍ߲ ߘߐ߫ ߞߊ߯ߓߊ߫ ߡߙߊ ߘߐ߫. ߊ߬ ߣߴߊ߬ ߞߘߐ߬ߞߍ߫ ߞߊ߲ߞߋߖߊ߲߫ ߠߎ߫ ߥߟߌ߬ ߘߊ߫ ߘߏߞߊ ߟߎ߬ ߟߊ߫ ߛߌ߬ ߡߛߏ (ߣߊ߰ߛߊ) ߝߊ߰ ߞߊ߲ߡߊ߬߸ ߊ߬ ߞߵߏ߬ ߟߋ ߞߴߊ߬ ߕߐ߯ ߝߟߐ ߘߌ߫. ߞߊ߬ ߞߍ߫ ߞߟߍ߬ߡߊ߬ߛߏ߲߬ߧߊ߬ߟߊ ߟߎ߬ ߞߎ߲߭ ߘߌ߫߸ ߞߊ߬ ߕߘߍ߬ ߓߊ߲ߕߊ߲߫ ߞߟߊߓߍ߲ ߘߐ߫߸ ߞߊ߬ ߕߘߍ߬ ߞߙߌߣߊ߬ ߞߟߊߓߍ߲߫ ߥߎ߬ߣߊ߲߬ߞߏߙߏ߲ ߘߐ߫߸ ߞߊ߬ ߕߍ߬ߘߍ߫ ߛߏ߬ߛߏ߫ ߞߟߊߓߍ߲ ߘߐ߫߸ ߞߊ߬ ߡߊ߬ ߕߏ߫ ߖߟߏߝߌ߲߫ ߞߟߊߓߍ߲ ߞߍ߫ ߟߴߊ߬ ߘߎ߲߬ߘߎ߬ߡߊ ߣߴߊ߬ ߕߐ߯ ߘߌ߫ߞߎߡߊ ߣߌ߲߬ ߠߎ߬ ߛߓߍߣߍ߲߫ ߦߋ߫ ߛߟߏ߬ߡߣߊ߬ ߞߊ߲ߕߍ߫ ߟߊ߫ ߞߊ߬ߝߊ ߘߏ߫ ߟߋ߬ ߡߊ߬ ߡߍ߲ ߕߐ߯ ߦߋ߫ ߞߏ߫ ߡߊ߲߬ߘߋ߲߫ ߘߐ߬ߝߐ ߞߵߊ߬ ߕߊ߬ ߛߏ߲߬ߖߘߊ߬ ߕߟߋ ߡߊ߬ .  

 ߢߣߊߡߦߊ ߞߎ߲߬ߝߟߐ 

 ߘߏ߫ ߣߌ߫ ߞߙߌ߫ ߕߊ߯ߟߌ 
ߕߎߙߊߡߊ߲߫ ߠߊ߫ ߢߣߊߡߦߊ ߞߎ߲߬ߝߟߐ ߟߐ߲ߣߍ߲߫ ߕߴߊ߬ ߘߊ߲߬ߡߊ߬ ߢߊ߫ ߜߘߍ߫ ߡߊ߬߸ ߊ߬ߟߋ߬ ߟߐ߲ ߘߊߡߌ߬ߣߊ߬ ߘߊ߫ ߛߌ߰ ߝߊ߮ ߖߊ߲߬ߖߏ߲ ߠߋ߬ ߝߟߐ߫ ߡߊ߬. ߘߏ߫ ߞߊ߬ߡߌ߬ߛߊ߫ ߣߴߊ߬ ߡߊ߬ߞߍ ߟߎ߬ ߕߊ߬ߣߍ߲ ߢߐ߲߮ ߞߊ߲߬ ߊ߬ߟߎ߫ ߝߊ߬ ߗߍ ߝߍ߬߸ ߏ߬ ߦߟߍ߬ߡߊ߲ ߞߊ߬ ߝߊ߰ߟߌ ߘߊߡߌ߬ߣߊ߬ ߘߏ߫ ߣߌ߫ ߞߙߌ߫ ߖߡߊ߬ߣߊ ߟߎ߬ ߘߐ߫߸ ߏ߬ ߟߋ ߞߏ ߕߋ߬ ߘߊ߫ ߝߊ߲߭ ߓߍ߯ ߟߊ߫ ߝߏ߫ ߘߏ߲߬ߛߏ߬ ߟߏ߲ߟߊ߲ ߠߎ߬ ߞߊ߬ ߦߋ߲߬ ߡߊߜߍ߲߫ ߞߊ߬ ߓߐ߫ ߝߊ߲߭ ߓߍ߯ ߘߏ߫ ߟߊ߫. ߛߌ߭ ߏ߬ ߞߊ߬ ߛߌߦߊߡߊ߲߫ ߠߋ߬ ߝߊ߰ ߊ߬ ߝߊ߰ߓߊ߮ ߏ߬ ߟߎ߬ ߘߐ߫ ߞߊ߬ ߛߌߦߊߡߊ߲߫ ߠߎ߫ ߖߐߞߌ߫߸ ߒ߬ߓߊ߬ ߞߊ߲ߞߋߖߊ߲߫ ߣߴߊ߬ ߘߐ߯ߞߍ߫ ߕߎߙߊߡߊ߲߫ ߠߎ߫ ߞߵߏ߬ ߟߋ ߞߎߡߊ ߡߍ߲ ߞߊ߬ ߦߋ߲߬ ߛߊ߯ߘߊ߫ ߛߴߊ߬ߟߎ߫ ߘߌ߫ ߡߏ߬ߛߏ߫ ߛߐ߬ߘߐ߲߫ ߞߵߊ߬ ߝߘߎ߫A book written by Solomana Kante in N'ko (Mande's history from Sunjata Keita). 

ߊ߬ߟߎ߫ ߘߏ߲߬ ߘߊ߫ ߞߊ߬ߡߌ߬ߛߊ߫ ߖߍ߬ߘߍ ߟߋ߬ ߞߊ߲߬߸ ߞߊ߬ ߛߐ߰ ߏ߬ ߘߍ߬ߡߍ߲߬ ߠߴߊ߬ ߟߊ߫ ߖߛߊ ߟߊߞߘߎ߬ ߟߊ߫߸ ߥߟߊ߫ ߓߊ߯ߙߊ߫ ߜߘߍ߫ ߟߊ߫ ߡߍ߲ ߕߵߏ߬ ߘߌ߫. ߊ߬ߟߎ߬ ߓߊ߲߫ ߘߊ߫ ߞߵߊ߬ߟߎ߫ ߘߊ߲߬ߕߍ߰ ߊ߬ ߢߍ߫ ߛߎ ߘߐ߫ ߊ߬ߟߎ߫ ߣߊ߬ߞߎ߲ߧߊ ߟߊ߫߸ ߏ߬ ߓߙߊ߬ ߘߊ߫ ߘߏ߫ ߞߊ߬ߡߌ߬ߛߊ߬ ߘߐ߫ ߣߍ߲߯ߞߍ߫ ߛߊ߫߸ ߊ߬ ߞߏ߬ߣߌ߲ ߞߵߊ߬ ߓߟߏ ߛߌ߰ ߊ߬ߟߎ߬ ߟߊ߫ ߟߏ߲ߟߊ߲ߦߊ ߞߘߐ߫ ߞߊ߬ ߓߊ߲߫ ߞߵߊ߬ ߟߐ߲ߕߊ ߝߐ߫ ߊ߬ߟߎ߬ ߢߍ߫ ߛߌ߬ ߞߏ ߞߊ߲߫: 

ߊ߬ ߞߏ߫ ߊߟߎ߫ ߦߴߊ߬ ߟߐ߲߫ ߞߏ߫ ߒߠߋ ߣߌ߫ ߦߊ߲߬ ߡߊ߲߬ߛߊ ߦߋ߫ ߝߊ߭ ߟߋ߬ ߟߊ߫ ߛߊ߫߸ ߞߏ߬ߣߌ߲߬ ߒߠߋ ߟߋ߬ ߦߴߊ߬ߟߎ߫ ߘߐ߫ ߞߐ߬ߘߐ ߘߌ߫. ߒߠߋ ߣߵߊ߬ ߝߐ߫ ߟߴߊ߬ߟߎ߫ ߢߍ߫ ߏ߬ ߟߋ ߘߐ߫ ߒߞߏ߫ ߊ߬ߟߎ߬ ߦߋ߫ ߝߋ߲ߣߍ߲߫ ߘߌ߫ ߒߠߋ ߡߊ߬ ߒߝߊ߬ ߗߍ ߘߐ߫ ߒ ߝߣߊ߫ ߘߌ߫ ߛߋ߫ ߒ ߣߎ߲ ߡߊߝߌ߬ߙߏ߲߬ ߠߊ߫ ߡߍ߲ ߞߎ߲߬ߠߊ߫߸ ߊ߬ߟߎ߬ ߞߊ߲߫ ߦߴߏ߬ ߟߋ ߘߐ߫ ߞߏ߫ ߡߏ߬ߛߏ ߦߋ߫ ߗߍ ߟߋ߬ ߘߌ߫߸ ߞߏ߬ߣߵߊ߬ ߕߍ߫ ߗߍ ߕߊ߬ ߟߊ߫. ߒ ߝߣߊ߫ ߞߊ߲߫ ߦߴߊ߬ߟߎ߫ ߡߊ߬ ߏ߬ ߟߋ ߘߐ߫ ߒߞߏ߫ : ߣߴߊߟߎ߫ ߡߊ߫ ߒ ߣߌ߭ ߘߌ߫ ߒ ߡߊ߬ ߒߝߊ߬ ߗߍ ߘߐ߫߸ ߒ ߘߴߊߟߎ߫ ߘߋ߲ߢߋߙߌ߲߫ ߞߎ߲ߛߌ ߦߌ߬ߘߊ߬ ߊ߬ߟߎ߬ ߟߊ߫߸ ߊ߬ߟߎ߫ ߡߊ߫ ߛߐ߲߬ ߡߍ߲ ߞߍ߫߸ ߒߞߏ߫ ߒ ߘߴߊߟߎ߫ ߘߋ߲ߢߋߙߌ߲߫ ߓߘߊߖߟߎ ߦߌ߬ߘߴߊߟߎ߫ ߟߊ߫߸ ߊ߬ ߣߴߊ߬ ߕߍ߰ߣߍ߲߬ ߦߋ߫ ߟߌߟߊ߲ ߡߍ߲ ߠߊ߫. ߓߊߏ߬ ߊ߬ߟߎ߬ ߡߊ߫ ߛߐ߲߬߸ ߒߞߏ߫ ߣߴߊߟߎ߫ ߡߊ߫ ߒ ߣߌ߭ ߘߌ߫ ߒ ߡߊ߬߸ ߒ ߘߌ߫ ߞߏ߫ ߦߌ߬ߘߊ߬ ߊߟߎ߫ ߟߴߊߟߎ߫ ߦߟߌ߫ ߕߍ߫ ߡߍ߲ ߡߊ߬. ߓߴߊ߬ߟߎ߫ ߡߊ߫ ߛߐ߲߬ ߡߍ߲ ߞߍ߫߸ ߒ ߝߣߊ߫ ߞߊ߬ ߒ ߡߐ߬ߣߍ ߟߊߓߐ߫ ߏ߬ ߟߋ ߘߐ߫ ߊ߬ߟߎ߬ ߞߊ߲ߡߊ߬߸ ߊ߬ߟߎ߬ ߦߴߏ߬ ߟߋ ߞߣߐ߬ߘߐ߬ߝߟߌ ߕߍߡߊ߬ ߣߌ߲߬ ߛߊ߫. 

ߊ߬ ߓߊ߲߫ ߘߊ߫ ߞߵߊ߬ ߝߴߊ߬ߟߎ߫ ߢߍ߫ ߞߏ߫ ߡߊ߲߬ߛߊ߬ ߢߍߡߐ߯ ߖߊߙߊ߫ ߞߊ߲߫ ߠߋ߬ ߞߏ߫ ߡߐ߱ ߡߍ߲ ߓߊ߯ ߛߌ߭ ߣߌ߲߬ ߝߊ߰ ߞߴߊ߬ ߘߌ߫ ߡߛߏ߬ ߘߴߏ߬ ߡߊ߬߸ ߏ߬ ߘߐ߫ ߣߴߊ߬ߟߎ߫ ߘߌ߫ ߒ ߡߊ߬ߡߊ߬ߙߋ߲߬ ߡߛߏ߫ ߛߜ߭ߏ߬ߟߏ߲߫ ߞߐ߲ߘߍ߫ ߣߌ߲߬ ߝߘߎ߫߸ ߒ ߘߌ߫ ߒ ߖߘߍ߬ ߟߊߓߌ߬ߟߊ߬ ߊߟߎ߫ ߢߍ߫: ߊ߬ߟߎ߬ ߝߣߊ߫ ߞߵߏ߬ ߟߊ߬ߤߘߌ ߘߐߖߊ߬ ߜߘߋߜߘߋ߫߹ ߏ߬ ߞߍ ߊ߬ ߞߵߊ߬ ߝߊ߰ ߝߙߍ ߟߎ߬ ߟߊߓߌ߬ߟߊ߬ ߊ߬ߟߎ߬ ߟߊ߫.  

 ߛߌ߭ ߝߊ߰ ߢߊ ߞߏ߲ߞߏ ߞߣߐ߫ 
ߡߛߏ߬ߞߘߐ ߞߊ߬ ߞߋ߲߬ߘߊ ߘߴߊ߬ߟߎ߫ ߡߊ߬ ߞߴߊ߬ߟߎ߫ ߦߋ߫ ߛߐ߰ ߟߊ߫ ߛߌ߭ ߛߎߡߊ߲ ߡߊ߬ ߣߌ߲߬ ߠߋ ߟߊ߫ ߛߋ߲߬ߧߊ߫ ߛߊ߬ߓߊ߫߸ ߞߊ߬ ߣߊ߬ ߕߏ߫ (ߊ߬) ߒ ߓߏ߲߫ ߠߊ߫ ߞߟߊ ߟߊ߫ ߛߊ߫, ߣߌ߫ ߒ ߓߋ߬ ߘߊ߫߸ ߊߟߎ߫ ߘߌ߫ ߛߌ߬ߛߍ߬ߞߟߌ ߟߊߝߟߌ߬ ߟߊ߫ ߛߌ߭ ߡߊ߬߸ ߏ߬ ߘߌ߫ ߞߴߊ߬ ߢߣߊ߫ ߓߐߘߐ߲ ߘߌ߫ ߞߊ߬ ߞߢߊ߬ ߥߟߌ߬ ߟߊ߫߸ ߏ߬ ߓߊ߫ ߞߴߊߟߎ߫ ߘߴߊ߬ ߕߐ߭ ߓߐ߫ ߢߐ߲߮ ߠߊ߫ ߦߋ߲߬. ߞߊߡߋߙߋ߲߫ ߝߌ߬ߟߊ ߏ߬ ߟߎ߫ ߘߏ߲߬ ߘߊ߫ ߥߎߟߊ ߞߣߐ߫߸ ߊ߬ߟߎ߫ ߥߊ߫ ߘߴߊ߬ ߕߘߍ߬ ߥߎ߬ߙߊ߲߬ߕߊ߲߬ߓߊ߬ ߥߎߟߊ ߞߣߐ߫. ߊ߬ߟߎ߫ ߞߵߊ߬ ߝߊ߰ ߞߵߊ߬ ߞߏ ߕߍ߰ ߞߊ߬ ߥߴߊ߬ ߘߊ߲߬ߕߍ߰ ߢߍߡߐ߯ ߖߊߙߊ߫ ߢߍ߫߸ ߏ߬ ߛߐ߰ ߘߊ߫ ߞߎߛߎ߲ ߠߋ߬ ߡߎߣߎ߲߬߸ ߘߊ߬ߡߊ߲߬ߛߊ߬ ߊ߬ ߣߊ߬ ߘߊ߫ ߝߴߊ߬ ߢߍ߫ ߞߴߊ߬ ߞߘߐ߬ ߡߛߏ߫ ߞߊ߬ߡߌ߬ߛߊ߫ ߓߘߊ߫ ߛߊ߬. ߞߊ߬ߡߌ߬ߛߊ߫ ߛߎ߬ߞߏ߬ߦߊ ߓߊ߲ߣߍ߲߸ ߡߊ߲߬ߛߊ ߞߊ߬ ߦߋ߲߬ ߛߎ߲ߞߎߘߎ߲߫ ߗߋ߲߭ ߓߍ߯ ߟߊߓߐ߫ ߞߏ߫ ߊ߬ߟߎ߫ ߦߴߊ߬ߟߎ߫ ߢߣߊߕߊ߬߸ ߊ߬ߟߎ߫ ߞߵߊ߬ߟߎ߬ ߞߎߡߊߞߊ߲ ߠߊߕߋߟߋ߲߫ ߞߊ߬ ߛߏ߰ߟߏ߲߬ ߕߊ߬߸ ߊ߬ߟߎ߫ ߥߊ߫ ߘߴߏ߬ ߘߌ߫ ߞߵߊ߬ ߛߊ߲߬ߓߊ߫ ߡߊ߲߬ߘߋ߲߫ ߡߊ߲ߛߊ ߡߊ߬ ߢߊ߬ߣߌ߲߬ߓߊ߫. ߏ߬ ߞߊ߬ ߛߏ߰ߟߏ߲߬ ߞߐ߲ߘߍ߫ ߝߘߎ߫ ߞߎߘߊ߫ ߘߌ߫ ߞߵߊ߬ ߦߌ߬ߘߊ߬ ߡߌ߬ߙߌ߲߬ߘߌ ߟߊ߫ ߞߏ߫ ߘߏ߫ ߡߊ߲߬ߛߊ߬ߓߏ߲ ߞߣߐߡߐ߮ ߘߏ߫ ߟߋ߬ ߦߴߊ߬ ߘߌ߫. ߒ߬ߓߊ߬ ߛߏ߰ߟߏ߲߫ ߏ߬ ߟߋ ߞߊ߬ ߛߏ߲߬ߖߘߊ߫ ߣߴߊ߬ ߘߐ߮ ߟߎ߬ ߛߐ߬ߘߐ߲߬߸ ߣߊߟߌ߬ߡߎ߲߫ ߛߏ߰ߟߏ߲߬ ߞߏߟߏ߲ߞߊ߲߫ ߣߌ߫ ߛߏ߰ߟߏ߲߬ ߦߡߊߙߌ߫ ߟߎ߫ ߛߐ߬ߘߐ߲߫߸ ߡߍ߲ ߠߎ߬ ߞߍ߫ ߘߊ߫ ߡߊ߬ߘߋ߲߫ ߡߐ߰ߓߊ ߟߎ߬ ߘߏ߫ ߘߌ߫.

 ߞߟߍ߬ߡߊ߬ߛߏ߲ߧߊ ߣߴߊ߬ ߛߊߓߎ  
 ߊ߬ ߛߊߓߎ  
ߕߎߙߊߡߊ߲߫ ߞߊ߬ ߓߊ߯ߙߊ ߡߍ߲ ߞߍ߫ ߛߏ߰ߟߏ߲߬ ߡߊߟߐ߬ ߕߎߡߊ ߣߴߊ߬ ߣߴߊ߬ ߘߋ߲ ߠߎ߬ ߟߊ߫ ߝߎ߲ߘߟߌ ߕߍ ߥߎ߬ߛߎ ߘߐ߫߸ ߘߐ߬ߝߐ ߡߴߏ߬ ߟߎ߬ ߟߊߡߙߊ߬ ߊ߲ ߧߋ߫. ߊ߬ ߞߏ߬ߣߌ߲ ߟߐ߲ߣߍ߲߫ ߦߋ߫ ߞߏ߫ ߥߊ߯ߕߌ ߏ߬ ߡߐ߱ ߟߎ߬ ߕߘߍ߬ ߦߋ߫ ߛߍ߬ߣߍ ߣߌ߫ ߘߏ߲߬ߛߏ߬ߦߊ ߟߎ߫ ߟߋ߬ ߟߊ߫߸ ߕߎ߬ߡߊ߬ߘߐ߫ ߊ߬ ߝߣߊ߫ ߕߘߍ߬ ߘߌ߫ ߞߴߏ߬ ߟߎ߫ ߟߋ߬ ߘߊߞߘߐ߫. 

ߣߊߙߋ߲ߡߊ߲߰ ߛߊ߬ߣߍ߲ ߞߵߊ߬ ߘߋ߲ߞߍ߫ ߘߊ߲߬ߞߊ߬ߙߊ߲߫ ߕߎߡߊ߫ ߟߊߛߌ߰ ߊ߬ ߣߐ߭ ߘߐ߫߸ ߏ߬ ߞߵߊ߬ ߛߍ߮ߛߌ߰ ߛߏ߰ߟߏ߲߬ ߣߴߊ߬ ߘߋ߲ ߠߎ߬ ߘߐ߫ ߝߎߚߎ߫ ߝߴߊ߬ߟߎ߫ ߕߎ߲߬ ߓߍ߫ ߢߌߣߌ߲߫ ߞߵߊ߬ ߝߊ߰. ߛߏ߰ߟߏ߲߬ ߞߐ߲ߘߍ߫ ߝߣߊ߫ ߞߵߏ߬ ߟߋ ߘߐߜߍ߫ ߞߊ߬ ߝߎ߲ߘߌ߫ ߊ߬ ߘߋ߲ ߠߎ߬ ߘߌ߫ ߞߊ߬ ߥߊ߫ ߢߊߣߌ߲ߡߊߓߏߙߌ ߘߐ߫ ߖߘߋߓߊ߫߸ ߕߊߓߏ߲߫߸ ߞߎ߲ߓߌ߫߸ ߊ߬ ߣߌ߫ ߡߍ߭ߡߊ߬. ߘߊ߲߬ߞߊ߬ߙߊ߲߬ ߕߎߡߊ߫ ߞߵߊ߬ ߘߐ߯ߡߛߏ߫ ߣߊ߱ߣߊ߬ ߕߙߌߓߊ߲߫ ߞߋߕߊ߬ ߘߌ߫ ߛߎߡߊߥߙߏ߫ ߞߊ߲ߕߍ߫ ߡߊ߬ ߝߘߎ ߟߊ߫ ߞߵߏ߬ ߞߍ߫ ߘߍ߰ߡߌ߲߬ ߡߛߏ ߘߌ߫߸ ߡߊ߲߬ߘߋ߲߬ߞߊ ߟߎ߬ ߞߎߛߎ߲߫ ߘߴߏ߬ ߟߋ ߘߐ߫ ߞߵߊ߬ ߦߌ߬ߘߵߊ߬ ߟߊ߫ ߞߏ߫ ߞߊ߬ ߘߍ߰ߡߌ߲ ߏ߬ ߓߴߊ߬ ߡߊ߬߸ ߊ߬ߟߋ߬ ߝߣߊ߫ ߛߌߟߊ߲߫ ߘߴߏ߬ ߟߋ ߘߐ߫ ߞߵߊ߬ ߓߏ߬ߙߌ߬ ߞߊ߬ ߥߊ߫ ߞߛߌ߬ߘߎ߯. ߛߎߡߊߥߙߏ߫ ߞߵߏ߬ ߟߋ ߞߏ ߦߋ߫ ߞߊ߬ ߞߟߍ߬ߘߋ߲ ߠߎ߬ ߟߊߣߊ߬ ߞߊ߬ ߡߊ߲߬ߘߋ߲߬ ߡߊߜߐ߬ߙߐ߲߬ߞߕߐ߫ ߞߵߊ߬ ߟߊ߫ ߛߏ߬ߝߊ߫ ߞߘߊ߬ߜߍߟߍ߲ ߘߏ߫ ߟߊߛߵߊ߬ ߞߎ߲߬ߠߊ߫ ߞߏ߫ ߞߊ߰ߙߊ߫ ߞߡߊ߬ߙߊ߫. 

ߛߎߡߊߥߙߏ߫ ߞߊ߬ ߕߐ߲ ߛߌ߰ ߘߏ߲߬ߛߏ߬ߦߊ ߟߊ߫ ߞߊ߬ ߓߍ߯ ߟߐ߬ ߛߍ߬ߣߍ ߟߊ߫ ߘߌߦߊߜߏߦߊ ߟߊ߫߸ ߞߊ߬ ߘߏ߲߬ߛߏ߬ ߘߊ߲ߘߐ߫ ߓߐ߫ ߞߵߏ߬ ߟߎ߬ ߞߍ߫ ߡߊ߲߬ߝߋ߲߬ ߢߌ߬ߣߌ߲߬ߠߊ ߘߌ߫. 
ߞߊ߬ ߖߐ߲߭ ߠߎ߬ ߞߊ߲ߠߊߓߌ߬ߟߊ߬ ߞߴߏ߬ ߟߎ߬ ߦߴߊ߬ߟߎ߫ ߕߊ߫ ߞߍ߫߸ ߞߊ߬ ߟߊ߲߬ߔߊ߰ߛߌ ߟߎ߬ ߞߘߊߡߊ߫ ߖߐ߲߭ ߠߎ߬ ߟߊ߫ ߓߊ߯ߙߊ ߢߐ߲߰ ߠߊ߫. ߞߊ߬ ߞߣߐ߬ߜߍ߲߬ߥߟߐ ߟߎ߬ ߟߊߘߊ߲߫ ߝߏ߬ߘߏ ߟߎ߬ ߞߣߐ߬ߜߍ߲߬ ߞߊ߲ ߡߊ߬߸ ߊ߬ ߣߌ߫ ߞߊ߬ ߓߋ߭ ߕߋ߬ ߝߘߏ߬ߕߌ߮ ߟߎ߬ ߞߘߐ߫ ߘߌߦߊߜߏߦߊ ߟߊ߫. 
ߛߎߡߊߥߙߏ߫ ߞߊ߬ ߛߏ ߟߎ߬ ߛߎ߬ߡߊ߲ ߣߴߊ߬ ߓߌߦߊ߲ ߠߎ߬ ߞߍ߫ ߛߏ ߕߊ ߘߌ߫߸ ߞߵߏ߬ ߟߎ߬ ߞߴߊ߬ ߟߊ߫ ߛߏ߬ߝߊ ߟߎ߬ ߓߊߟߏ ߘߌ߫. ߞߊ߬ ߡߏ߬ߛߏ ߟߎ߬ ߣߌ߫ ߘߋ߲ߡߛߏ ߟߎ߬ ߝߣߊ߫ ߓߌ߬ߟߊ߬ ߛߏ߬ߝߊ ߟߎ߬ ߛߊ߬ߥߏ ߘߐ߫. 
ߦߌߟߡߊ:ߡߊ߲߬ߘߋ߲߫ ߞߍ߬ߟߍ
ߦߌߟߡߊ:ߡߊ߲߬ߘߋ߲߫ ߣߊ߲߬ߞߌ߲
ߦߌߟߡߊ:ߕߊ߰ߙߋ
ߦߌߟߡߊ:ߞߟߍ߬ߡߊ߬ߛߏ߲ߧߊ
ߦߌߟߡߊ:ߓߊ߲ߕߊ߲߫ ߞߟߊߓߍ߲
ߦߌߟߡߊ:ߞߙߌߣߊ߬ ߞߟߊߓߍ߲
ߦߌߟߡߊ:ߛߏ߬ߛߏ߬ ߞߟߊߓߍ߲
ߦߌߟߡߊ:ߖߟߏߝߌ߲߫ ߞߟߊߓߍ߲